AaB-træner Kent Nielsen glædede sig over det ene point på
trods af AaB's svageste præstation i foråret.

AaB-træner Kent Nielsen savnede kreativitet og gennembrudskraft fra sine spillere efter 0-0-kampen hjemme mod AC Horsens. - Det var forårets dårligste kamp. Vi havde hverken idéerne eller kreativiteten til at åbne op for Horsens' forsvar. Kvaliteten af de indlæg, vi slog, var ikke godkendt, siger Kent Nielsen med tryk på "ikke". - I dag manglede vi skarphed og dygtighed, siger træneren, som dog finder det positivt, at han trods alt fik et point med sig på baggrund af en svag præstation. AaB's bedste i kampen, Rasmus Würtz, er enig med sin træner. - Vi havde ikke overskuddet eller kvaliteten til at score. Vi havde et par forsøg udefra, men indlæggene var for dårlige, og det var bestemt ikke en toppræstation, siger Würtz og roser i samme åndedrag Horsens' evne til at forsvare sig. Rasmus Würtz er dog stadig fortrøstningsfuld med hensyn til AaB's overlevelse i Superligaen. - Bortset fra i dag har vi spillet nogle gode kampe, og vi skal holde fast i det koncept, som Kent Nielsen har lært os. Og så tabte vi jo ikke i dag.